  Майя Бывальцева Удмуртиысь куасэн бызьылӥсь Лилия Васильева 31-тӥ толшоре Казахстанысь Алматыын Дунневыл тол Универсиадаын кыкетӥ медальзэ утӥз. Со 5 иськемез уйыса бызёнын кыкетӥ инты басьтӥз. Со сярысь ивортэ Россиысь Куасэн бызьылонъя федерацилэн нимлыко сайтаз. Улосчимы вить иськемез 13 минут 47,8 секундскын ортчиз. Сое азьпалтэм Анна Нечаевская (Вологодская область — Татарстан) 18,1 секундлы ӝоггес. Куинетӥ инты басьтӥз Анна Шевченко (Казахстан), со вормисьлэсь 21,3 секундлы кылиз. Мукетъёсыз Россиысь спортсменкаос таӵе интыосын: Мария Давыденкова — 5-тӥ инты, Ольга Репницына — 6-тӥ, Удмуртиын вордскем Оксана Главатских — 12-тӥ, Ксения Малёванная — 17-тӥ. Тодэ вайытом, 30-тӥ толшоре Лилия Васильева классика амалэн 5 иськеме ас чотаз ӵошатсконын вормиз. Куасэн бызьылонъя ӵошатсконъёслэн радлыказы: 2-тӥ тулыспалэ — классика амалэн ас чотэ спринт, 4-тӥ тулыспалэ — суро командаен спринт, 6-тӥ тулыспалэ — эстафетаос, 7-тӥ-8-тӥ тулыспалэ — масс-стартъёс. Тодэ вайытом, Алматыын ортчись тол Универсиадаын Россилэн командаяз Удмуртиысь куинез куасэн бызьылӥсьёс, биатлонист Александр Поварницын, озьы ик элькунамы вордӥськем фигуристка Елизавета Туктамышева пырисько. Тегъёс: Спорт Удмуртия Россия студентъёс куасэнбызьылон Казахстан  